Nampo 2007 het weereens bewys dat dit loon om te adverteer en promosiewerk te doen. As ons dit meet aan die aantal entoesiastiese boere wat met Drakensbergers boer, wat by ons stalletjie kom dagsê het, dan is ek tevrede dat die Drakensbergers op die regte pad is. Daar is 63 name in ons besoekers boeke, waarvan 40 van hierdie boere is wat met ongeveer 8000 suiwer Drakensberger koeie en nog baie kruis Drakensberger koeie boer.
Hierdie is boere met Drakensbergers wat ons nie van geweet het nie. Telers en klubs kan gerus die name en adresse uit die boekie aanvra en dit gebruik om kopers mee te werf vir hulle veilings of vir bemarking.
Ek het 'n uitstaller wat spesialiseer in die opmeting en maak van plaas- en landkaarte gevra hoeveel inkomste sy stalletjie vir hom genereer in Rand en sent, sy antwoord was dat die bedrag 'n halfmiljoen rand oorskry.
Vir ons is dit moeilik om ons uitstalling en promosie in geldwaarde te meet. Ek kan u verseker dat die beeste wat Reinier van Rensburg, Tienie Ferreira en André van Dyk uitgestel het, so beïndruk het dat ons nog lank dividende sal hê in die vorm van aanvraag na bulle en vroulike diere. As ek die afgelope drie jaar se statistiek neem, glo ek ons stalletjie beteken vir telers maklik 'n geldwaarde van 2 tot 3 miljoen rand. Ek wens so ons stoettelers kan boere se entoesiasme vir ons beeste beleef en ervaar, dan sal dit weer stukrag verleen aan ons taak om maar net die beste teelmateriaal moontlik aan die beesboer te verskaf.
André van Dyk se bul, Reinburg Rally, is in die Interras beoordelaarskursus vierde geplaas. Hierdie bul het vir ons promosie werklik baie beteken met sy pragtige gespierde bouvorm, diepte, breedte en 'n besonders ontwikkeling oor die lende. Groot dank vir jou moeite André, om die bul so ver te bring en weer te kom haal. Groot dank aan Tienie Ferreira en sy seun Charles wat weereens vir ons top diere gebring het vir ons buitekraal. Die vier 18 maande oue bulle was werklik iets besonder om te sien. Aan Reinier van Rensburg ons ou 'skou staatmaker' groot dank vir die pragtige koei, vers en jong bul wat so mooi onder die spreiligte vertoon het, ons sal jou nooit genoeg kan vergoed en bedank vir die reuse promosie taak wat jy vir ons Genootskap verrig nie.
Dank aan Reinier en Tienie vir hulle onvermoeide promosiewerk gedurende die vier dae. Dankie aan alle stoettelers wat kom dagsê het en baie dankie aan die baie goeie vriende en ondersteuners wat kom besoek aflê het.
Piet de Villiers
Ons dank en waardering aan Piet de Villiers vir sy onbaatsugtige diens en promosie van ons ras. Red.